|  |  |
| --- | --- |
| Til  | Kopi til  |
|  |  |

# Referat fra møte i hovedutvalget for kirkelig organisering 16. april 2020

**Dato**: 16. april 2020

**Tid**: 13:00–16:00

**Deltakere fra Hovedutvalget**

Morten Müller-Nilsen (leder), Oddbjørn Eide, Martin Enstad, Torbjørn Backer Hjorthaug, Anders Hovind, Marit Halvorsen Hougsnæs, Ann Kristin Langeland, Britt Skjelbred, Bjørn Solberg, Atle Sommerfeldt og Tone Merete Sønsterud.

**Øvrige deltakere:**

Inger Kari Stensrud (prosjektdirektør), Ingrid Vad Nilsen, Kristian Kopperud, Kristian Myhre (ref.) og Andreas Henriksen Aarflot (ref.).

Møtet ble gjennomført som fjernmøte over video.

**Agenda**

**1. Innledning ved leder**

Leder for hovedutvalget (HU), Morten Müller-Nilsen, åpnet møtet med å innlede om målsettingene for møtet samt dagens agenda.

Status for arbeidet:

* Sju av de planlagte innspillsmøtene landet rundt er utsatt.
* Møter på etablerte arenaer (bl.a. Kirkemøtet) er utsatt. Det er behov for ny planlegging når vi får bedre oversikt.
* Arbeidsgruppenes fremdrift påvirkes av pandemien.
* Noen endringer i arbeidsgruppe 1. Et medlem har måtte trekke seg fra gruppen. I tillegg har sekretæren måttet trekke seg pga. arbeidssituasjonen. Inger Kari Stensrud går inn som sekretær for arbeidsgruppen.
* En viktig forutsetning er på plass nå når ny trossamfunnslov er vedtatt (1. gang) i Stortinget.

**2. Erfaring fra ledelse i kirkens håndtering av korona-krisen**

Kirkerådets direktør, fungerende preses, direktør i KA Arbeidsgiverorganisasjon for kirkelige virksomheter og kirkevergen i Stjørdal/lederen i Kirkevergelaget var alle invitert til å dele erfaringer fra ledelse i kirkens håndtering av korona-krisen, med tanke på hva som har blitt enda viktigere eller tydeligere for dem i dette prosjektet i lys av håndteringen av korona-krisen.

Kirkeverge i Stjørdal og leder av Kirkevergelaget, Oddbjørn Eide, fortalte om kirkevergenes erfaringer. I krisesituasjoner blir den lokale innsatsen viktig, og sammenhengen med regional og nasjonal kirke fungerer godt. Noen bestemmelser som er fattet sentralt har skjedd så fort at menighetene ikke får områdd seg – for eksempel om flytting av konfirmasjoner. Her har kommunikasjonen et forbedringspotensiale. Opplevelsen er at det lokale og det sentrale er mer koblet sammen enn det lokale og bispedømmenivået – dialogen går først og fremst med kommune og KA eller Kirkerådet – mindre med bispedømmene.

Fungerende preses, biskop Atle Sommerfeldt, fortalte at kirken oppleves som svært tilpasningsdyktig, og at en klarer å jobbe på nye måter. Jan Terje Christoffersens og Hans Einar Hems tese fra evalueringen av gudstjenestereformen bekreftes: At Den norske kirke som organisasjonen er en samling av løst sammenknyttede organer – og at det er stort rom for noen få aktørers beslutninger. Det er utydelige beslutningslinjer i noen spørsmål, for eksempel om kirkeklokkene skal ringe. Når lokale initiativ sendes «oppover» i organisasjonen, bør de i større grad følge «linjen». Alle bispedømmer har hatt prostemøter minst en gang i uken, de fleste har hatt to til fire møter i uken. Det er behov for gjensidig etterrettelighet og en gjennomgående struktur i kirken.

Direktør i KA Arbeidsgiverorganisasjon for kirkelige virksomheter, Marit Halvorsen Hougsnæs, fortalte om erfaringen med at kriser er nyttige som læring på hvordan organisasjoner fungerer under hardt press – at linjer og arbeidsgiverrollene blir satt under press. Stort behov for en handlekraftig og fungerende ledelse som kan spille sammen med fagmyndighetene både nasjonalt og i kommunene – og i Den norske kirke. At Den norske er skrudd sammen som den er i dag gir noen utfordringer, den største er at en både lokalt og nasjonalt har en oppdelt struktur med flere virksomheter. Det kirkedemokratiske nivået har vært ganske usynlig.

Kirkerådets direktør fortalte at vi umiddelbart begynte å bruke digitale kommunikasjonsmetoder internt i Kirkerådet og deretter for alle arbeidstakere i rettssubjektet – men det er utfordringer med å kommunisere kun til de som er ansatte i rettssubjektet og ikke til andre ansatte i kirken. Nå ble nasjonal ledelse plutselig etterspurt, og det har blitt mange vurderinger på hva en kan og bør fastsette sentralt og hva som bør være opp til den enkelte menighet. Når det gjelder å samle Den norske kirke til ett IKT-rike har vi tatt noen gode skritt, men det er fortsatt ikke gode kommunikasjonslinjer på tvers av de eksisterende strukturene. Kirkeordningen er «for viderekomne», og det er ikke alltid lett å slå tydelig fast hvem som har ansvar og kompetanse når avgjørelser haster. Forenkling er viktig.

***Vedtak***

Hovedutvalget ønsker at kirkens respons på koronakrisen evalueres, og at hovedutvalget får innsynet i disse evalueringene.

**3. Status for ny trossamfunnslov**

Torbjørn Backer Hjorthaug orienterte om status for lov om tros- og livssynssamfunn (trossamfunnsloven), jf. Prop. 130 L (2018–2019), Innst. 208 L (2019–2020) og Lovvedtak 78 (2019–2020). Loven ble behandlet første gang i Stortingets møte 14. april 2020 med planlagt andregangsbehandling 17. april 2020 og trolig sanksjonering av Kongen i statsråd påfølgende fredag med ikrafttredelse 1. januar 2021. Det er anledning til å gi loven delt ikraftsetting.

I Stortinget ble det fremmet noen forslag til anmodningsvedtak som ikke ble vedtatt. I tillegg ble tre anmodningsvedtak vedtatt som ikke angår Den norske kirke.

Tone Merete Sønsterud orienterte videre fra debatten i Stortinget og at det særlig var diskusjon omkring antallskravet og på likestillingsspørsmålene. Det er skarpe skiller mellom sidene, og det ble synlig i debatten i Stortinget på tirsdag.

**4. Kirkerådets målsettinger for organisering av kirken**

Leder for HU og prosjektdirektør Inger Kari Stensrud innledet om målsettingene fra kirkerådssaken. Mange av målene er overordnet formulert og kan leses på ulike måter, og hovedutvalgets medlemmer var på forhånd bedt om å reflektere over hva de legger i dem, og hvilke hindre som må fjernes for at målene skal oppnås.

På bakgrunn av de mottatte innspillene, hadde prosjektdirektøren valgt ut fem av målene hvor hovedutvalgsmedlemmenes innspill ble oppsummert og presentert. Disse legges ut i samhandlingsrommet etter møtet.

*Mål 1. Frigjøre mest mulig ressurser til møter med folk lokalt og tilstrekkelige ressurser til å få kirken til å henge godt sammen lokalt, regionalt og nasjonalt*

Kommentarer i møtet:

* Mindre styring av lokalkirken og det nåværende ønsket om sentrale retningslinjer og handlekraft. Dette er et dilemma som ikke nødvendigvis kan elimineres.
* Det bør sorteres hvilke fagressurser som bør være tilgjengelig på hvilket nivå.
* En del av planarbeidet oppleves som unødvendig arbeid som er pålagt «ovenfra».
* Viktig at kirken skal henge sammen.
* Enhet handler ikke om sentralisering, men om gjenkjennelse.
* Finne en balanse som gir lokal handlefrihet innenfor en ramme som er tilstrekkelig effektiv så man unngår å sløse.

*Mål 3. Legge til rette for at kirken oppfyller samfunnsoppdraget som en folkekirke for alle som vil være med og som tar vare på den kristne kulturarven*

*Mål 4. Være enkel og funksjonell – den skal inneholde nasjonal regulering av det som er nødvendig og forenkle der det er mulig*

Kommentarer til 3 og 4

* Hva legger vi i den kristne kulturarven – må være bredden av det kirken gjør. Knyttes fort til kirkebyggene, men det må bare være en del av det.
* Bygningene er viktige, men det er også mye annet – den kirkelige kulturarvstrategien vil reflektere det når den kommer.
* Kirkefagarbeidet på regionalt og nasjonalt nivå har et formål og oppdrag som gjør at det ikke bør betraktes som administrasjon.

*Mål 9. Ha fokus på kirkas arbeidsoppgaver i soknet og hvordan strategisk ledelse og faglig ledelse i soknet kan styrkes*

*Mål 10. Sikre at Den norske kirke skal være en attraktiv og rekrutterende arbeidsplass med god ledelse.*

Kommentarer til 9 og 10

* Begrepet kirkefaglig ledelse har blitt problematisert tidligere.
* Vi bør ikke opprette 100 nye organisasjoner – det bør etableres hvor lederne for organene tilsettes og hvor andre ansatte blir det.
* Bør ikke snevre inn adgangen til lederstillinger i Den norske kirke ved å ha for mange krav.
* Stor forskjell mellom soknene gir også ulikheter mellom hvordan de ledes.
* Viktig å profesjonalisere rekrutteringen til lederstillinger i Den norske kirke – har ikke råd til å bomme på kirkelige lederrekrutteringer.
* Ledelsesfag er et eget fag, og man over tid har hatt en tendens til å nedtone den kirkefaglige kompetansen. Høy ledelseskompetanse, men liten kirkefaglig kompetanse kan være en utfordring.
* Hvor små sokn kan vi ha i Den norske kirke? Prostimodellen bygger på at det skjer en strategisk ledelse i soknet.

Leder for HU oppsummerte økten med å slå fast at sammenstillingen av alle skriftlige innspill legges ut i arbeidsrommet, innspill fra denne økten dokumenteres i referatet og at det til junimøte vil bli laget skisse til en noe utfyllende målbeskrivelse som kan inngå i Hovedutvalgets sluttrapport.

**5. Status fra arbeidsgruppene 1-4**

Arbeidsgruppelederne ga status fra arbeidet med sine delutredninger. Felles for arbeidsgruppene er at det er godt i gang og har velfungerende arbeidsgrupper, men at korona-pandemien har medført forsinkelser i arbeidet. Samtlige arbeidsgruppeledere ser det som vanskelig å nå leveransefristen for gruppene som er 1. august.

**6. Gjennomgang av utkast fra arbeidsgruppe 1**

Leder for HU ga en kort introduksjon til det foreløpige utkastet fra arbeidsgruppe 1. Arbeidsgruppen har levert et godt utgangspunkt som viser at opprettelsen av et fellesorgan på prostinivå kan etableres i henhold til arbeidsrettslige bestemmelsene og trossamfunnsloven.

Leder av arbeidsgruppen, Marit Halvorsen Hougsnæs, orienterte om at arbeidsgruppe 1 hadde møte tirsdag 14. april 2020, hvor de gjennomgikk dokumentet og bestemte seg for å omredigere teksten noe, for å forkorte noen momenter og utdype andre, uten at det tas sikte på å gjøre noen materielle eller substansielle endringer i teksten.

Hovedutvalget ga innspill til gruppe 1 som de tar med seg i det videre arbeidet.

**7. Veien videre – gjennomgang av forslag til revidert fremdriftsplan og anmodning om utsettelse**

Leder av HU presenterte et forslag til veien videre med forslag til revidert fremdriftsplan og anmodning om utsettelse, slik at hovedutvalget får frist 28. februar 2021 og arbeidsgruppene får frist 30. september 2020. Arbeidsgruppelederne gav uttrykk for at det er en realistisk tilnærming til fristene. Anmodningen sendes Kirkerådet. Dersom den uavklarte situasjonen rundt covid-19 og tilhørende utvikling i myndighetenes anbefalinger og restriksjoner skaper ytterligere framdriftsproblemer for prosjektet, ønsker Hovedutvalget at Kirkerådets direktør gis fullmakt til å beslutte ytterligere endringer.

Som en konsekvens av anmodningen, sender prosjektsekretariatet forslag til revidert møteplan ut til hovedutvalget på e-post.

**Vedtak**

Hovedutvalget anmoder Kirkerådet om en to måneders utsatt frist for prosjektet, med mulighet til ytterligere utsettelse dersom dette skulle vise seg at situasjonen rundt covid-19 skaper ytterligere problemer for prosjektet.